text: AC Horsens venter fortsat underskud
  27 april 2011 kl. 07.50
  Selskabet bag AC Horsens forventer et underskud før skat for 2011 på fem til seks millioner kroner.
  AC Horsens væsentligste målsætning i dette års superliga er overlevelse. Her seks runder før turneringens afslutning ligger holdet på en 6. plads med 34 point og seks point ned til en nedrykningsplads. 
   
  I en regnskabsmeddelelse om årets første kvartal skriver AC Horsens, at det har været glædeligt at notere, at der i lokalområdet er stor opbakning, hvilket bl.a. kan ses af, at klubben nu har omkring 260 sponsorer.
  Publikum bakker tillige godt op om AC Horsens. Til forårets kampe har der hidtil været et gennemsnit på 3.810 tilskuere - målet er at nå et gennemsnit på ca. 6.000 tilskuere pr. kamp. Dette vil samtidig styrke de sportslige muligheder og sikre en bedre balance i selskabets drift.
   
  Resultatet før skat for første kvartal 2011 har været et underskud på 875.000 kr. mod et budgetteret underskud på 184.000 kr. 
   
  Der er ikke indtrådt begivenheder eller sket ændringer i forventningerne til resten af året. Forventningerne til resten af året bygger på, at AC Horsens forbliver i Superligaen.
  